БлэкIам зыщагъэгъуазэ
Дапщэщи хуэдэу, накъыгъэм и 21-м, адыгэхэм я щыгъуэ-щIэж махуэм теухуа зэIущIэхэр республикэм щекIуэкIащ. НыбжьыщIэхэм я библиотекэу Мечиев Кязим и цIэр зезыхьэм Урыс-Кавказ зауэр зэриухрэ илъэси 152-рэ щрикъум ирихьэлIэу къыщызэрагъэпэща зэхыхьэри зытеухуар арат. Абы ирагъэблэгъащ промышленность псынщIэмкIэ колледжым и студентхэр.
Библиотекэм и лъахэхутэ къудамэм и лэжьакIуэхэу КIэщт Рузаннэрэ Рахаевэ Фаризэрэ къызэхуэсахэм яхутепсэлъыхьащ Кавказым и щIыуэпсым и дахагъым, хьэуам и къабзагъым, щIыпIэм лъэпкъ зэмылIэужьыгъуэ куэд зэрыщыпсэум, адыгэхэр зэрыс жэнэт щIыналъэр зыIэрагъэхьэну нэгъуэщI лъэпкъхэр ижь-ижьыж лъандэрэ къещэу зэрыщытам, Урыс-Кавказ зауэм ар щIэдзапIэ зэрыхуэхъуам, абы ди лъэпкъэгъу цIыху мин бжыгъэхэр зэрыхэкIуэдам, къэнахэр я Хэкум зэрырахуам. Апхуэдэу студентхэр хагъэгъуэзащ адыгэхэр зэкъуэчауэ щIыпIэ куэдым — Адыгэ, Къэбэрдей-Балъкъэр, Къэрэшей-Шэрджэс, Осетие Ищхъэрэ — Алание республикэхэм, Краснодар, Ставрополь крайхэм, хамэ къэралхэм (Тыркум, Сирием, Иорданием, Мысырым, Германием, Америкэм и Штат Зэгуэтхэм, Иракым, Ливием, Мадагаскарым, Израилым, Ираным, Болгарием, Японием, Албанием, Ливаным, Голландием, Австралием, Сауд Хьэрыпым), нэгъуэщI щIыпIэхэм зэрыщыпсэум.
Студентхэр ирагъэплъащ «Завораживающий фильм про адыгов», «Черкесия» документальнэ фильмхэм щыщ пычыгъуэхэм. Зи щхьэхуитыныгъэр, Хэкур, напэр зи псэм япэ изыгъэщ адыгэхэр щхьэмыгъазэу бийм лIэщIыгъуэм щIигъукIэ зэрыпэщIэтар, лъапсэрых зауэм къела адыгэхэм ди бзэр, хабзэр, щэнхабзэр зэрытхъумэжар, хамэ къэралхэм щыпсэу ди лъэпкъэгъухэм пщIэ, щIэныгъэ, къулыкъу лъагэхэр зэраIэр, щыпсэу щIыпIэм и зыужьыныгъэм я зэфIэкIрэ къарурэ зэрырахьэлIэр, мухьэжырхэр хэкужьым хуэпабгъэу зэрыпсэур а лэжьыгъэхэм къыхэщырт.
Лермонтов Михаил Кавказым теухуа и усэхэмрэ поэмэхэмрэ ящыщ пычыгъуэхэм, Балъкъэр Фоусэт, Инэмыкъуэ Мулид, нэгъуэщIхэми я IэдакъэщIэкIхэм зэхыхьэм къыщеджащ.
Кавказ зауэм, тхыдэм ятеухуа уэрэдхэр жаIащ Бекъул Аслъэн, и Кавказ Ищхъэрэм ГъуазджэхэмкIэ и къэрал институтым и студент Мудрэн Марьянэ, Щэнхабзэмрэ гъуазджэмкIэ колледжым щеджэхэу ЩIанкIэ Темырланрэ Нэгъуей Елдаррэ.
КIэщт Рузаннэ студентхэр къыхуриджащ блэкIам, тхыдэм хущIэмыджэу абы дерс къыхахыну, зэгъунэгъуу псэу лъэпкъхэр зэгурыIуэу, шыIэныгъэ яку дэлъу зэдэпсэуным хущIэкъуну.
БжьыхьэлI Розэ.
Сурэтхэр Къарей Элинэ трихащ.
